Бындайҙар менән уртаҡ тел табыуы ла еңел түгел, йыш ҡына уларҙың уҫаллығына, ҡатылығына юлығып, асыуландырырҙай нимә эшләнем һуң әле, тип аптырап ҡалаһың. Әлбиттә, бында уларҙың ғәйебе юҡ. Балалар йортонда эшләп йөрөгәндә танышым ҡунаҡҡа килгәс, үҙем менән эшкә алып барғайным, ул, айына 1000 һум түләһәләр ҙә, бында эшләмәҫ инем, тип әйтеп ҡуйғайны. Ә ул ваҡытта тәрбиәсенең эш хаҡы 100 – 120 һум тирәһе ине. Әле педагогия училищеһы ғына тамамлап килгән йәш ҡыҙҙарҙы балалар йорто директоры ла йыш ҡына: «Бер-бер хәл була ҡалһа, бер урында ултырасаҡбыҙ, тик төрлө камераларҙа», – тип иҫкәртә торғайны. Был һүҙҙәрҙең мәғәнәһен йәшлегебеҙ менән аңлап та бөтмәгәнбеҙҙер.